Diari Oficial de la Generalitat Valenciana


Sumari del DOGV 3846, del 28-09-2000 (2000/7553)

ORDRE de 15 de setembre de 2000, de la Conselleria d'Agricultura, Pesca i Alimentació, per la qual s'estableixen normes d'ajudes amb finalitat estructural en el sector de la pesca i l'aqüicultura.
----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/09/15/(1)/dof/vci/html**

### Dades del document

Número de DOGV
:   3846

Data del DOGV
:   28-09-2000

Secció del DOGV
:   I. DISPOSICIONS GENERALS

Número del document
:   2000/7553


Data del document
:   15-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * aqüicultura
    * IFOP
    * empresa privada
    * flota pesquera
    * suport econòmic
    * vaixell pesquer
    * legislació
    * indústria pesquera
    * pescador

ORDRE de 15 de setembre de 2000, de la Conselleria d'Agricultura, Pesca i Alimentació, per la qual s'estableixen normes d'ajudes amb finalitat estructural en el sector de la pesca i l'aqüicultura. [2000/A7553]
  
En el Reglament (CE) número 2.792/1999, de 17 de desembre de 1999, del Consell, (DOCE-L-337, de 30.12.1999), es defineixen les modalitats i condicions de les intervencions amb finalitat estructural en el sector de la pesca; va entrar en vigor el 4 de gener de 2000, i és directament aplicable en cada estat membre.
  
La Comunitat Valenciana té atribuïdes competències en ordenació del sector pesquer i, per tant, la Conselleria d'Agricultura, Pesca i Alimentació gestiona les ajudes comunitàries en aquesta matèria i estableix amb aquesta disposició les normes de tramitació de les sol·licituds que se li presenten. Així mateix, s'estableixen criteris d'autorització i ajudes en el marc de la política pesquera comuna intentant la disminució del cens de vaixells de la Comunitat Valenciana, actualment subjecta a plans de paralització temporal de la flota.
  
Per tot això, vista la proposta del director general de Pesca i Comercialització Agrària, en l'exercici de les funcions que tinc atribuïdes,
  
ORDENE
  
Article 1. Àmbit
  
Aquesta disposició estableix el procediment per a la tramitació i gestió de les ajudes que s'estableixen en el Reglament (CE) número 2.792/1999, del Consell, de 17 de desembre de 1999, referent a les mesures previstes en els seus articles 6, 7, 9, 10, 11, 12, 13, 14, 15, 16 i 17.
  
Queden excloses d'aquest àmbit les mesures de comercialització en destinació i de transformació dels productes de la pesca i de l'aqüicultura, les quals seran objecte de regulació específica.
  
Article 2. Beneficiaris
  
Podran ser beneficiaris de les ajudes les persones físiques i jurídiques, comunitats de béns, societats civils, armadors o organitzacions de productors que realitzen les accions definides en l'article 1 la finalitat dels quals siga l'àmbit territorial de la Comunitat Valenciana.
  
Article 3. Autoritzacions
  
Les sol·licituds d'autorització de construcció i modernització de vaixells pesquers i d'aqüicultura, quan se sol·liciten ajudes, es presentaran conjuntament.
  
Article 4. Sol·licituds
  
1. Les sol·licituds d'autorització i d'ajudes, en imprés normalitzat, i la documentació necessària, en doble exemplar, es presentaran als serveis territorials de la Conselleria d'Agricultura, Pesca i Alimentació en l'àmbit dels quals s'execute l'acció, o en qualsevol dels registres establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. S'estableix una convocatòria anual per a les ajudes el període de la qual finalitza el 31 de març. Les sol·licituds presentades després del 31 de març s'incorporaran automàticament a la primera convocatòria de l'any següent.
  
3. En cas que el beneficiari sol·licite un augment del pressupost inicialment presentat o un projecte reformat que altere substancialment les característiques del projecte primitiu, caldrà presentar una nova sol·licitud d'ajuda a la qual podran incorporar-se els documents de la petició anterior que indique l'interessat i que es considere que conserven la validesa; a l'efecte de l'ajuda serà una nova sol·licitud.
  
4. La cessió o transmissió d'autoritzacions o concessions atorgades per la Direcció General de Pesca i Comercialització Agrària no tindran validesa a l'efecte d'aquesta ordre quan no siguen prèviament autoritzades per aquesta mateixa direcció general. No s'admetran les autoritzacions per a embarcacions o concessions d'ajuda, atorgades per a ports base de fora de la Comunitat.
  
Article 5. Documents per a l'autorització
  
1. Les sol·licituds d'autorització de construcció i modernització de vaixells pesquers i d'aqüicultura aniran acompanyades de la fotocòpia del document nacional d'identitat i/o targeta d'identificació fiscal del beneficiari.
  
2. Els documents específics d'autorització són:
  
2.1 Quant a la construcció de vaixells pesquers
  
a) Projecte tècnic visat (4 exemplars).
  
b) Certificació de la potència propulsora final que s'instal·larà i catàleg original.
  
c) Compromís de baixa on constarà la cessió al titular de la nova construcció i document de liquidació dels drets de transmissió.
  
d) Full d'assentament amb anotació de compromís de baixa, i certificació sobre les GT i VBC, si escau.
  
e) Certificació del registre mercantil on constaran les càrregues i el domini del vaixell.
  
f) Certificació de la Capitania Marítima d'haver exercit una activitat pesquera com a mínim de 120 dies durant els 12 mesos anteriors a la data d'inici de l'expedient de construcció o, si escau, a la data de presentació de la documentació de la baixa.
  
2.2 Quant a la modernització de vaixells pesquers
  
a) Factures proforma, memòria valorada o projecte tècnic quan ho requerirà l'acció.
  
b) Certificació de la potència propulsora final que s'instal·larà i catàleg original, en els casos de canvi de motor.
  
c) Certificació nacional d'arqueig en GT i de VBC si escau.
  
d) Certificació del registre mercantil acreditativa de la titularitat del vaixell.
  
e) Full d'assentament actualitzat en els casos de canvi de motor o canvis estructurals.
  
f) Quan caldrà aportar baixes, els mateixos documents de l'apartat 2.1 d'aquest article.
  
2.3 Quant a l'aqüicultura
  
a) Qualificació urbanística del terreny o sol·licitud d'ocupació del domini públic.
  
b) Titularitat de l'explotació, si escau.
  
c) Projecte tècnic visat, memòria valorada o factures proforma, segons ho requerirà la inversió.
  
d) En el cas d'embarcacions: certificacions del registre mercantil, full d'assentament i potència del motor amb catàleg original.
  
Article 6. Documents per a les ajudes
  
1. Els documents comuns a totes les mesures sobre ajudes són:
  
a) Fotocòpia del document nacional d'identitat i/o de la targeta d'identificació fiscal del beneficiari.
  
b) Full de manteniment de tercers.
  
c) Declaració de subvencions sol·licitades o concedides per al mateix objecte.
  
d) Acreditació, si escau, del compliment de les condicions i els requisits fixats en la normativa comunitària, estatal i de la Comunitat Valenciana que afecte l'objecte de l'ajuda.
  
2. Els documents específics de les ajudes són:
  
2.1 Quant a la paralització definitiva de vaixells pesquers
  
a) Certificació del registre mercantil acreditativa de la titularitat del vaixell on constarà expressament la mancança de càrregues i gravàmens, llevat que la cancel·lació estiga suficientment garantida.
  
b) Certificació del full d'assentament d'inscripció marítima actualitzada, on constarà expressament que s'expedeix per sol·licitar ajuda per paralització definitiva.
  
c) Certificació de la Capitania Marítima sobre l'activitat pesquera del vaixell.
  
2.2 Quant als equipaments portuaris i la comercialització en origen
  
a) Projecte tècnic visat, memòria valorada o factures proforma, segons ho requerirà la inversió.
  
b) Acreditació de la titularitat de l'explotació, autoritzacions necessàries i acords presos per a la sol·licitud d'ajuda, si escau.
  
2.3 Quant a la paralització temporal de vaixells de pesca
  
a) Certificació del registre mercantil acreditativa de la titularitat del vaixell.
  
b) Certificació del full d'assentament de la inscripció marítima actualitzada.
  
c) Certificació de la Capitania Marítima sobre l'activitat pesquera del vaixell, quan siga la primera vegada que efectua la paralització.
  
La documentació establida en els punts a i b d'aquest apartat 2.3 que haja estat presentada en anys anteriors, en sol·licituds de paralització, i que no tinga variació de les dades, podrà ser substituïda per una declaració jurada del sol·licitant en la qual es faran constar aquestes circumstàncies.
  
Article 7. Finançament
  
Les ajudes s'ajustaran als barems i nivells de participació establits en el Reglament CE número 2.792/1999, del Consell, de 17 de desembre de 1999, per a les regions d'objectiu número 1, tenint en compte la distribució territorial dels fons de l'IFOP, els del Ministeri d'Agricultura, Pesca i Alimentació i els fons propis de la Generalitat Valenciana.
  
Les subvencions aprovades es finançaran a càrrec del programa 714.10, d'ordenació i millora de la producció pesquera, tenint en compte els pressupostos de cada exercici i d'acord amb el règim legal de les despeses d'abast plurianual, de la manera següent:
  
a) Les accions del Reglament (CE) 2.792/1999, contingudes en els articles 6, 7, 9, 10, 13 i de l'11, quan es fa referència a inversions materials, a càrrec del capítol 7.
  
b) Les accions del Reglament (CE) 2.792/1999, contingudes en els articles 12, 14, 15, 16, 17 i de l'11, quan es fa referència a despeses corrents, es finançaran a càrrec del capítol 4.
  
Els imports màxims establits seran publicats anualment en el Diari Oficial de la Generalitat Valenciana.
  
L'any 2000, l'import global màxim és d'7.447.796.027 pessetes (6.545.021,82 euros) en el capítol 7, línia 703/000/00, i de 71.364.818 de pessetes (156.263,15 euros) en el capítol 4, línia 404/000/00, segons es reflecteix en l'article 1 de l'Ordre de 21 de febrer de 2000, de la Conselleria d'Agricultura, Pesca i Alimentació, per la qual es publiquen les línies pressupostàries i els imports globals màxims que financen, per a l'any 2000, determinades subvencions gestionades per la Direcció General de Pesca i Comercialització Agrària (DOGV núm. 3.699, de 01.03.2000).
  
Article 8. Prioritats
  
Tindran prioritat, en el moment de l'aprovació de les ajudes, les que s'ajusten als objectius de la política pesquera comuna, als programes plurianuals i als sectorials que estableix la Comunitat Valenciana, com també les accions que s'executen el mateix any de l'aprovació.
  
Pel que fa a la paralització definitiva, es donarà prioritat als vaixells de major antiguitat de les modalitats d'arrossegament i cèrcol, i quant a la construcció de vaixells se seleccionaran aquells l'aportació de baixes dels quals siga de la Comunitat Valenciana, amb prioritat a les baixes de major edat.
  
Article 9. Resolucions
  
Els serveis territorials de la Conselleria d'Agricultura, Pesca i Alimentació, analitzaran i verificaran la documentació presentada, i remetran l'expedient amb la seua proposta al director general de Pesca i Comercialització Agrària. En cas que no siga acceptada alguna partida pressupostària, els serveis territorials, abans d'elevar la proposta, donaran tràmit d'audiència al beneficiari.
  
Es delega el director general de Pesca i Comercialització Agrària per a la resolució i concessió de les ajudes.
  
L'incompliment de les condicions o obligacions imposades en aquesta ordre o en les resolucions dictades determinarà la pèrdua de les ajudes pendents de rebre, sense perjudici de la devolució de les ajudes percebudes, si foren indegudes, com també de les sancions administratives que pertoque o les penals a que es fa referència en l'article 350 del Codi Penal.
  
Article 10. Pagament de les ajudes
  
Les sol·licituds de pagament, en imprés normalitzat, i la documentació, es presentaran, en doble exemplar, als serveis territorials de la Conselleria d'Agricultura, Pesca i Alimentació.
  
El termini de presentació dels documents que acrediten la realització de la conducta, l'activitat o la inversió subvencionada finalitzarà en l'exercici pressupostari per al qual, en cada cas, s'haja concedit l'ajuda pública d'acord amb les seues bases reguladores. En cas de subvencions plurianuals, es justificarà en cada any o exercici pressupostari per l'import de l'anualitat corresponent.
  
1. Els documents comuns a totes les mesures són:
  
a) Factures originals i justificacions d'inversió i pagaments, excepte quan es tracte de primes.
  
2. Els documents específics per al pagament són:
  
2.1 Construcció de vaixells
  
a) Certificat de la Capitania Marítima sobre la retirada i el lliurament del rol dels vaixells aportats com a baixa.
  
b) Certificat de navegabilitat i sobre els GT i VBC (si escau).
  
c) Certificat de la inspecció de vaixells sobre la potència del motor instal·lat.
  
d) Inclusió en el cens de la flota pesquera.
  
2.2 Modernització de vaixells
  
a) En el cas de canvi de motor: certificat de la inspecció de vaixells sobre la potència instal·lada.
  
b) En el cas d'aportar baixes: documents a) i b) de l'apartat 2.1.
  
2.3 Paralització definitiva
  
a) Certificació oficial sobre la supressió de l'activitat pesquera.
  
b) Certificat de baixa en el cens de la flota pesquera operativa.
  
2.4 Paralització temporal
  
a) Certificat de la Capitania Marítima sobre el lliurament i la retirada del rol.
  
2.5 Aqüicultura
  
a) En el cas de vaixells: full d'assentament.
  
Article 11. Resolució de pagament
  
Els serveis territorials de la Conselleria d'Agricultura, Pesca i Alimentació analitzaran i verificaran la documentació presentada, i remetran l'expedient amb la certificació de la realització de l'acció i la seua proposta al director general de Pesca i Comercialització Agrària.
  
En cas que el cost acceptat per al pagament siga inferior a l'aprovat, els serveis territorials, abans d'elevar la proposta, donaran tràmit d'audiència al beneficiari.
  
La consellera d'Agricultura, Pesca i Alimentació autoritzarà el pagament de l'ajuda.
  
DISPOSICIONS ADDICIONALS
  
Primera
  
Les sol·licituds d'ajuda per a les diferents accions proposades en aquesta ordre es resoldran tenint en compte la disponibilitat pressupostària de l'IFOP, la del Ministeri d'Agricultura, Pesca i Alimentació i la de la Generalitat Valenciana, i es valorarà l'adequació dels projectes als programes sectorials de la Conselleria d'Agricultura, Pesca i Alimentació.
  
Segona
  
Transcorreguts sis mesos des de la finalització de la convocatòria d'ajudes sense que s'haja dictat resolució expressa, podrà entendre's desestimada.
  
Les sol·licituds d'ajuda resoltes negativament per falta de fons econòmics podran passar a la convocatòria següent, amb petició prèvia de l'interessat.
  
Tercera
  
Els beneficiaris de les ajudes hauran de justificar, tal com s'establirà, que es troben al corrent de les seues obligacions fiscals i davant la Seguretat Social, en els casos que així ho dispose la normativa sobre aquesta matèria.
  
Quarta
  
Les autoritzacions de modernització de vaixells, quan impliquen canvis estructurals o de motor, les de construcció de vaixells i les d'aqüicultura marina, seran resoltes pel director general de Pesca i Comercialització Agrària.
  
Cinquena
  
Es faculta el cap dels serveis territorials per autoritzar les modernitzacions de vaixells de pesca que no impliquen millores estructurals o de canvi de motor, i haurà de fer conéixer a la Direcció General de Pesca i Comercialització Agrària les autoritzacions expedides.
  
Sisena
  
Es faculta el cap dels serveis territorials per resoldre els casos d'inadmissió de sol·licituds previstos en l'article 89.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena
  
Transcorreguts sis mesos a partir de la data en què la sol·licitud d'autorització haja tingut entrada sense que s'haja dictat resolució expressa, podrà entendre's desestimada.
  
Vuitena
  
Es faculta el director general de Pesca i Comercialització Agrària perquè, mitjançant resolució, puga establir la forma d'acreditar documentalment determinats requisits i condicions que afecten les mesures establides en aquesta norma.
  
DISPOSICIONS TRANSITÒRIES
  
Primera
  
Els expedients de sol·licitud d'ajudes que tinguen la documentació completa i hagen estat presentats a la Comunitat Valenciana, d'acord amb el Reglament (CE) 3.699/1993, de 21 de desembre, i els presentats abans de l'entrada en vigor d'aquesta ordre que no hagen estat resolts, es tramitaran i es resoldran d'acord amb el que es disposa en aquesta ordre i en la normativa estatal de referència, llevat que l'interessat manifeste la seua negativa en el termini de 15 dies des de l'entrada en vigor.
  
Segona
  
L'any 2000, la convocatòria d'ajudes finalitzarà en el termini d'un mes comptador des de l'entrada en vigor d'aquesta ordre.
  
DISPOSICIÓ DEROGATÒRIA
  
Queda derogada l'Ordre de 21 de juny de 1995, de la Conselleria d'Agricultura, Pesca i Alimentació (DOGV núm. 2.543, de 04.07.1995), per la qual s'estableixen normes d'ordenació i ajudes amb finalitat estructural en el sector de la pesca i l'aqüicultura.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 de setembre de 2000
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ


Còpia Permalink ELI